Roboti ni mashine, haswa moja inayoweza kusanifishwa na kompyuta, inayotekeleza shughuli peke yake bila kuendeshwa na binadamu. Kuna tofauti kati ya nchi na nchi kuhusu kiwango na ugumu wa shughuli zinazotekelezwa ili mashine iweze kuitwa "roboti". Roboti zinaweza kuongozwa na kifaa cha kudhibiti nje au udhibiti unaweza kupachikwa ndani. Roboti zinaweza kujengwa kwa umbo la mwanadamu, lakini roboti nyingi ni mashine iliyoundwa kufanya kazi bila kujali urembo. Asili ya jina roboti ni lugha ya Kicheki na maana yake ni "mfanyakazi". Kwa Kicheki, kama lugha za Kislavoni nyingine, "robota" inamaanisha kazi. Mwandishi Josef Čapek mnamo 1920 aliandika tamthilia inayosimulia hadithi za viumbe wanaotengenezwa kama wafanyakazi. Alitafuta jina kwao, mwanzoni alitumia "labori" kwa kutumia neno la Kilatini, lakini kaka alimshauri kutumia neno lenye maana hiyohiyo ya Kicheki ikawa "roboti". Tangu karne nyingi kuna watu waliowaza uundaji wa viumbe ambavyo vitengenezwe na binadamu na kutekeleza kazi zake. Kuna hadithi za Wayahudi wa Ulaya ya kati ambako uundaji wa kiumbe cha "Golem" unasimuliwa na kazi yake ilikuwa kumsaidia rabi wa mji wa Praha mwenye vipaji vya kutenda miujiza.